b'\n_START_ARTICLE_\nBamako\n_START_PARAGRAPH_\nBamako je mesto v Zahodni Afriki, glavno mesto Malija in najve\xc4\x8dje naselje v dr\xc5\xbeavi. Le\xc5\xbei na jugozahodu Malija ob bregovih reke Niger, ob brzicah Sotuba. Je \xc5\xbeivahno mesto z okrog 1,6 milijona prebivalcev (ocena 2009), v katerem je skoncentrirana ve\xc4\x8dina industrijskih obratov v dr\xc5\xbeavi in pomembno prometno sredi\xc5\xa1\xc4\x8de. Reka Niger je plovna od Bamaka proti jugozahodu do mesta Kouroussa v Gvineji, severno pa brzice premo\xc5\xa1\xc4\x8da prekop, ki omogo\xc4\x8da plovbo do mesta Gao na severovzhodu Malija. Poleg tega ga oskrbujeta \xc5\xbeelezni\xc5\xa1ka povezava do Dakarja in mednarodno letali\xc5\xa1\xc4\x8de. Kljub temu je v njem \xc5\xa1e videti tradicionalna prebivali\xc5\xa1\xc4\x8da iz glinenih opek._NEWLINE_\xc5\xa0e v za\xc4\x8detku 20. stoletja je bilo obmo\xc4\x8dje Bamaka redko poseljeno, z razpr\xc5\xa1enimi vasicami in nekaj sto prebivalci. Potem so ga zavzeli Francozi in ga nekaj let po odprtju \xc5\xbeelezni\xc5\xa1ke proge dolo\xc4\x8dili za glavno mesto kolonije Francoski Sudan. Po tistem se je za\xc4\x8delo mesto hitro razvijati. Najve\xc4\x8djo eksplozijo \xc5\xa1tevila prebivalstva je do\xc5\xbeivelo v 1960. in 70. letih, ko je postalo pribe\xc5\xbeali\xc5\xa1\xc4\x8de mno\xc5\xbeici beguncev s pode\xc5\xbeelja zaradi hudega su\xc5\xa1nega obdobja; takrat se je \xc5\xa1tevilo prebivalstva potrojilo. Bamako je \xc5\xa1e danes eno najhitreje rasto\xc4\x8dih mest na svetu s skoraj 4,5\xc2\xa0% letnega prirasta prebivalstva.'